作者:姚合
標題:劍器詞三首
內容:聖朝能用將，破敵速如神。掉劍龍纏臂，開旗火滿身。積屍川沒岸，流血野無塵。今日當場舞，應知是戰人。晝渡黃河水，將軍險用師。雪光偏著甲，風力不禁旗。陣變龍蛇活，軍雄鼓角知。今朝重起舞，記得戰酣時。破虜行千里，三軍意氣粗。展旗遮日黑，驅馬飲河枯。鄰境求兵略，皇恩索陣圖。元和太平樂，自古恐應無。